Margaret Amoakohene

Margaret Ivy Amoakohene (an Haife a ranar 17 ga watan Yuli 1960) 'yar Ghana ce kuma jami'ar diflomasiyya. Ta yi aiki a sassa daban-daban na mulki da ilimi. Ita ce babbar kwamishiniya  ta Ghana a Kanada a gwamnatin John Agyekum Kufour. Ita babbar malamar makaranta ce kuma daraktar mai rikon kwarya a Makarantar Nazarin Sadarwa ta Jami'ar Ghana, Legon. A halin yanzu tana nan< a matsayin memba na majalisar jiha.

 Rayuwar farko da ilimi 
An haifi Margaret Ivy Amoakohene a ranar 17 ga watan Yuli 1960 a Wenchi a yankin Brong Ahafo. Ita 'yar asalin Nsawkaw ce, babban birnin gundumar Tain a yankin Brong Ahafo. Ta samu takardar shedar karatun sakandare ta GCE daga makarantar sakandare ta St. Francis da ke Jirapa, a yankin Upper West na Ghana daga shekarun 1974 zuwa 1979.  Daga nan ta zarce zuwa makarantar sakandare ta St Louis Senior High School da ke Kumasi don samun shaidar kammala karatunta na GCE. A cikin shekarar 1981, ta shiga Jami'ar Ghana don samun digiri na farko a cikin  harshen Faransanci da Yaren Spaniya.   Amoakohene ta yi karatun digiri na biyu a Jami'ar Ghana inda ta kammala karatun digiri na biyu a fannin Falsafa da Difloma a fannin Ilimin Sadarwa. Daga baya ta samu digirin  digirgir a fannin sadarwa daga jami'ar Leicester da ke Ingila.

 Rayuwar aiki 
Tun daga shekarar 1992, Ivy Amoakohene ta koyar da ɗalibai a fannoni daban-daban na hulɗar jama'a, hanyoyin bincike na inganci, da sadarwar jama'a a Jami'ar Ghana.   Ta kasance mai himma a fannoni da dama na ilimi da rayuwar ƙasa, ciki har da yin hidima a hukumar kula da kafafen yaɗa labarai ta ƙasa, Kamfanin Dillancin Labarai na Ghana, Kamfanin Watsa Labarai na Ghana, da Cibiyar Fina-Finai da Talabijin ta kasa.  Cibiyar hulɗa da jama'a ta Ghana ta mayar da ita sakatariyar girmamawa, kuma mataimakiyar shugabar ƙasa bisa la'akari da irin rawar da ta taka wajen ci gaban hulɗar jama'a a Ghana.  A shekarar 2010 aka naɗa ta mukaddashiyar darakta a Makarantar Nazarin Sadarwa ta Jami’ar Ghana.

 Babbar Kwamishiniyar Kanada 
A cikin shekarar 2006, Shugaba John Agyekum Kufour ya naɗa Amoakohene ya jagoranci Ofishin Jakadancin Ghana a Kanada a matsayin Babban Kwamishinansa.  Ta fara aikinta na diflomasiyya a hukumance a ranar 26 ga watan Satumba 2006 lokacin da ta gabatar da wasikunta na hukumar ga Gwamna Janar na Kanada, Her Excellency Michaelle Jean, a ofishinta na lardin da mazauninta a La Citadel a birnin Quebec.   A matsayinta na babbar kwamishina ta gudanar da wasu ayyuka na taimakon jama’a, ɗaya daga cikinsu ya haɗa da bayar da kayan aikin jinya ga asibitin Nsawkaw.  Ita ce babbar kwamishina ta biyu a Kanada a gwamnatin Kufour kuma ta yi aiki a wannan matsayi daga watan Yuli 2006 zuwa Fabrairu 2009.

 Majalisar Jiha 
A cikin watan Fabrairu 2017, Shugaba Nana Akuffo-Addo ya zaɓi Amoakohene a matsayin ɗaya daga cikin goma sha ɗaya shugaban da aka naɗa na majalisar jihar.  Majalisar ƙasa mai mambobi 25 ita ce hukumar ba da shawara ga shugaban ƙasa.

 Manazarta 

Category:Rayayyun mutane
Category:Haihuwan 1960